Kasimir Edschmid
Store norske leksikon,Språk og litteratur,Litteratur i verden,Europa,Tysklands litteratur,Tysklands litteratur 1900-1950
Kasimir Edschmid (pseudonym for Eduard Hermann Wilhelm Schmid) var en tysk forfatter. I 1927 ble han tildelt Georg-Büchner-prisen.
Biografi Kasimir Edschmid studerte romansk filologi i blant annet München og Paris og fikk tidlig et stort litterært kontaktnett. Under første verdenskrig arbeidet han som litteraturanmelder. Han var en av grunnleggerne av kunstnerforeningen Darmstädter Sezession (1919) og av det ekspresjonistiske tidsskriftet Tribüne der Kunst und Zeit.Da nasjonalsosialistene kom til makten i Tyskland, ble Edschmid offer for sensuren og fikk yrkesforbud. Han ble boende i Tyskland og regnes til den retningen som i tysk litteraturhistorieskriving kalles Indre emigrasjon. I 1949 ble han generalsekretær for den vesttyske P.E.N-klubben. Forfatterskap  Edschmid begynte sin litterære karriere som ekspresjonist, og senere utviklet forfatterskapet seg i realistisk retning. Han skrev lyrikk, noveller, fortellinger og romaner. Blant de mest kjente er novellesamlingene Die sechs Mündungen og Das rasende Leben (begge 1915) og romanene Sport um Gagaly (1928) og Feine Leute oder Die Großen dieser Erde (1931). I 1946 kom den selvbiografiske romanen Das gute Recht. Edschmid foretok mange reiser, både i Europa og i Afrika og Sør-Amerika, noe som gjenspeiles i forfatterskapet, blant annet Glanz und Elend Südamerikas (1931), Indianer (1931), Zauber und Größe des Mittelmeeres (1932), Bunte Erde. Reiseschilderungen (1938) og mange bøker om Italia (Italien (3 bind, 1959–1962), hvor han fra 1933 av oppholdt seg i lange perioder. Han var en av de mest produktive og populære forfatterne av reiseskildringer i sin tid.Edschmid skrev også litteraturvitenskapelige essayer. I 1919 ga han ut essaysamlingen Über den Expressionismus in der Literatur und die neue Dichtung, i 1922 et bind med taler om ulike forfattere, blant annet om Knut Hamsun, talen om Hamsun ble oversatt til norsk under tittelen Hamsun (norsk oversettelse fra 1997). Betydning Forfatterskapet er i dag lite lest, til tross for at han i 1927 mottok den prestisjetunge litterære Georg-Büchner-prisen. I 1999 ga Ulrike Edschmid (født 1940), Kasimir Edschmids svigerdatter og forfatter, ut boka „Wir wollen nicht mehr darüber reden…“ Erna Pinner und Kasimir Edschmid. Eine Geschichte in Briefen om svigerfaren og hans første kone (Erna Pinner, 1890–1987). I 2007 kom biografien Kasimir Edschmid. Expressionist, Reisender, Romancier. Eine Werkbiographie, skrevet av Hermann Schlösser. Utover dette er det en svært begrenset Edschmid-forskning. Les mer i Store norske leksikon Tysklands litteratur Eksterne lenker Kasimir Edschmidt i Deutsche Biographie Kasimir Edschmidt i databasen Verbrannte und Verbannte. Die Liste der im Nationalsozialismus verbotenen Publikationen und Autoren